### Resumé

Lodsejer har anmodet om en lokalplan, der skal muliggøre etableringen af en naturpark vest for [adresse]. Området er udlagt til råstofområde, men er ved at være færdigudgravet. Ved efterbehandlingen af råstofområdet er der blevet kørt jord til arealet. I forbindelse med etablering af naturparken ønsker lodsejer at tilføje en større mængde rent jord end beskrevet i efterbehandlingsplanen. Jorden skal forme terrænet som et bakkelandskab med et gennemgående naturpræg. Bakkelandskabet skal give mulighed for ophold, oplevelser og bevægelsesmuligheder for lokalområdets beboere samt forbedre og øge biodiversiteten.

### Sagsfremstilling

*![](data:image/jpeg;base64...)*

*Figur 1: Kort over lokalplanområdet.*

*![](data:image/jpeg;base64...)*

*Figur 2: Visualisering af hvordan naturparken kan se ud.*

Lokalplanområdet ligger vest for [adresse], og grænser op til byzonen.

Arealet udgør 48,5 ha og har tidligere været en del af et råstofområde. I dag er området blevet efterbehandlet, og råstofgraven er blevet fyldt med jord, så området kan anvendes til landbrug. Lodsejer ønsker at køre yderligere jord til arealet, end der er beskrevet i efterbehandlingsplanen. Den uforurenede jord skal forme terrænet som et bakkelandskab med udsigtspunkter og lavninger, hvor hele landskabet forbindes af stier med direkte adgang til [adresse]. Med lokalplanen ændres efterbehandlingsplanen fra landbrugsarealer til en fremtidig anvendelse til naturarealer. Naturarealerne stilles efterfølgende til rådighed for lokalområdets beboere og offentligheden. Områdets aktiviteter skal kunne tilpasses eventuelle efterspørgsler i området, som for eksempel mountainbikespor, ridespor og shelters, der naturligt kan indpasses i et naturområde. Dele af driften af området kan varetages ved afgræsning af dyr.

Området indeholder beskyttede naturtyper i form af eng, overdrev, søer, beskyttet vandløb, samt beskyttede sten- og jorddiger. Med lokalplanen forventes den beskyttede natur at få bedre vilkår, og det forventes at området med tiden vil kunne rumme ny natur. Området vil gradvist blive fyldt op med jord. Til den tid vil [adresse] blive fjernet. Længst mod vest vil der i stedet blive etableret en parkeringsplads til fremtidige besøgende i naturparken.

Der er ansøgt om tilføjelse af ca. 1.6 mio. m³ jord, og tilkørslen af jord forventes at strække sig over en 6 årig periode. Tilføjelse af jord vil svare til at området modtager samme antal transporter som i dag. Det forventes derfor, at trafikmængden ikke vil ændres i sammenligning med i dag.

I 2012 har Vejle kommune udarbejdet en helhedsplan for området "Helhedsplan for [adresse] - Råstofgraveområde". Planen fastlægger en retning for områdets tilpasning til eksisterende terræn samt fremme områdets naturudvikling. Dertil lægges der samtidig op til, at området skal anvendes som rekreativt område med offentlig adgang. Lokalplanen vil være i overensstemmelse med helhedsplanen i forhold til områdets anvendelse til rekreativt område med fokus på naturen. I lokalplanen vil der blive arbejdet med en væsentligt større tilføjelse af jord og et mere kuperet terræn end hvad helhedsplanen giver mulighed for.

#### Særlige planmæssige forhold

I forbindelse med lokalplanprocessen vil der blive arbejdet med udformningen af terrænet, beplantning, områdets indretning og vurdering af jordmængden.

#### Kommuneplantillæg

Området har ikke tidligere været udlagt i kommuneplanen, og der udarbejdes derfor et kommuneplantillæg i forbindelse med lokalplanen. Kommuneplantillægget udlægger området til rekreativt område.

#### Miljøvurdering og miljøkonsekvensvurdering

Det forventes, at der skal udarbejdes miljøvurdering af lokalplanen og tillægget, samt miljøkonsekvensvurdering af projektet. I forbindelse med lokalplanarbejdet vil det blive belyst nærmere, hvilke emner miljøvurdering og miljøkonsekvensvurdering skal omfatte.

#### Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget med miljøkonsekvensvurdering og miljøvurdering er otte uger jævnfør planloven, da miljøkonsekvensvurdering og miljøvurdering er komplekse og omfattende dokumenter, der har særlig interesse for offentligheden.

#### Overtagelsespligt/Frafaldserklæring

Lokalplanområdet forbliver i landzone, og en frafaldserklæring er derfor ikke nødvendig.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udarbejdelse af forslag til lokalplan nr. 1420 og tillæg nr. 3 igangsættes.

### Beslutning

Godkendt.